《谱乐歌》
宋代·赵由济

悠悠我祖，始于轩辕。
既历高阳，秩秩大猷。
爰自伯益，舜赐皂斿。
中衍仕商，造父御周。
征彼徐方，营营有功。
邑于赵城，大河之东。
建仕晋国，耿光其封。
成宣谕日，畏夏爱冬。
岸贾作难，婴臼立孤。
襄子始大，常山得符。
于赫烈侯，懋建丕图。
肃侯武灵，兆配有虞。
西汉子都，生长河间。
暨于唐末，今族居燕。
卜迁大梁，世系绵绵。
厚德丰功，宜永其传。
中罹多难，西历江沱。
眷焉吾族，丰水居多。
百川有源，众条有柯。
庸修家牒，克俾无讹。
顾及伯仲，忧患更多。
瞻叹古烈，自怜其生。
厥生岂偶，三辰垂精。
德业未进，敢不战兢。
我心伊何，当念于初。
感彼霜露，怆然踌躇。
奉先如在，宗戚相依。
椿台萱草，高堂可娱。
惟忠惟孝，立身有本。
嗟尔后进，朂哉自勉。
万有能销，期道无泯。
温恭朝夕，云胡不谨。
显亲扬名，俾昌俾炽。
善保家声，期于不替。
尚念前人，留心谱系。
受天之庆，爰及苗裔。

作者简介：赵由济，太祖十二世孙，官博士（《历朝上虞诗集》卷三）。